Suomen Terveystalo jatkaa Etelä-Karjalan hyvinvointialueen työterveyskumppanina

Etelä-Karjalan hyvinvointialueen kilpailutuksen työterveyspalvelukumppanuudesta voitti Suomen Terveystalo Oy. Terveystalo vastaa jatkossakin hyvinvointialueen henkilöstön työterveyspalveluiden tuotannosta sekä järjestämisvastuunalaisten yritysten ennaltaehkäisevästä työterveystoiminnasta. Asiasta on päätetty aluevaltuustossa vuonna 2023. Uusi toistaiseksi voimassa oleva sopimuskausi alkaa 1.5.2024. Hyvinvointialueen työterveysyhteistyössä painotetaan yhteistä kehittämistä strategisten tavoitteiden ja työkykyjohtamisen ohjaustiedon pohjalta. Jatkossa painottuvat esimerkiksi vuorokauden ympäri saatavilla olevien chat-vastaanottopalvelujen, mielen tuen sekä suoravastaanottona toimivien tuki- ja liikuntaelinpalvelujen kehittäminen.

Yhteistyön jatkuessa Etelä-Karjalan hyvinvointialueella ollaan tyytyväisiä, että henkilöstölle tutut palvelukanavat säilyvät. Työterveyshuollon kumppanuus on hyvinvointialueelle merkittävä yhteistyö myös esimerkiksi työkykyjohtamisen ohjaustoiminnassa johdon ja työeläkevakuuttajan kanssa. Näin saamme vaikuttavuutta aikaan oikein kohdennetuissa palveluissa sekä kustannustasolla.

– Olemme päässeet Terveystalon kanssa hyvään vauhtiin aiemman yhteistyön merkeissä. Olen iloinen, että voimme jatkaa hyvin alkanutta yhteistyötä edelleen, eikä valtavia muutoksia tarvitse viedä läpi vaikkapa työkykyjärjestelmien tai muun tiedonhallinnan osalta tässä kohti. Pystymme myös vahvistamaan esihenkilöiden ja heidän alueidensa omahoitajien välistä yhteistyötä yhä edelleen, kertoo henkilöstön kehittämispäällikkö Elina Antikainen.

Terveystalolla on aiemman yhteistyön pohjalta syntynyt ymmärrys hyvinvointialueen organisaation voimavaroista, kehittämiskohteista ja paikallisista tarpeista. Näiden huomiointi auttaa keskittymään yhteistyössä niihin asioihin, joilla on vaikuttavimpia tuloksia.

– Meille on ilo jatkaa hyvin sujunutta työterveysyhteistyötä Etelä-Karjalan hyvinvointialueen kanssa ja kehittää kumppanuuttamme yhdessä edelleen tietoon pohjautuen. Hyvinvointialueilla on vastuu alueensa asukkaiden sosiaali- ja terveydenhuollon palvelujen tuotannosta, joten onnistumalla huolehtimaan heidän henkilöstönsä työkyvystä ja terveyden edistämisestä yhdessä työnantajan kanssa, voimme tukea koko alueen asukkaiden hyvinvointia, sanoo Terveystalon Kaakkois-Suomen liiketoimintajohtaja Anne Nevalainen.

Lisätietojen antajat:

Nina Holopainen, henkilöstöjohtaja, EKHVA, p. 040 513 7746, nina.holopainen@ekhva.fi
Elina Antikainen, henkilöstön kehittämispäällikkö, EKHVA, p. 040 153 0504, elina.antikainen@ekhva.fi
Anne Nevalainen, liiketoimintajohtaja Kaakkois-Suomi, Terveystalo, p. 0400 315 733, anne.nevalainen@terveystalo.com